Въведение

Малките и средни предприятия (МСП) играят ключова роля в изграждането на икономиката на Европа, като броят им възлиза на 99 % от всички предприятия, от които 92 % са микропредприятия[1]. Те осигуряват повече от две трети от заетостта в частния сектор и играят ключова роля в икономическия растеж. Те са от решаващо значение за европейската икономика в ролята си на работодатели и иновативни източници. Комисията се е ангажирала да подкрепя тяхното развитие, по-специално чрез Акта за малките предприятия с неговия принцип „Мисли първо за малките!“ и чрез улесняване, между другото, на достъпа до финансиране от ЕС. Програмата за разумно регулиране на Комисията също има за цел да се подпомогнат малките предприятия чрез минимизиране на регулаторната тежест върху тях вследствие на законодателството, което се счита за необходимо на ниво ЕС.

В стратегията за растеж на ЕС за идващото десетилетие, Европа 2020, се подчертава важността на подобряването на бизнес средата, включително чрез разумно регулиране, за да се направят европейските предприятия по-конкурентоспособни в глобален мащаб. При все това, финансовата криза оказва значително въздействие върху много от малките предприятия в икономиката на ЕС Поради това е от съществено значение да се освободят микропредприятията, за да им се позволи да преследват своите бизнес цели без ненужно регулиране. Комисията е наясно, че най-малките предприятия имат най-високи разходи при спазване на регламентите[2]. Спазването на законодателството с регионален, национален или европейски произход, ще бъде винаги по-обременително за малките предприятия.

С настоящия документ се очертават пътищата за извеждане на концепцията „Мисли първо за малките!“ на ново ниво и как чрез това могат да се постигнат бързи резултати. С него се установява как Комисията ще засили използването на освобождавания или специфични, по-леки режими за МСП или микропредприятията. В него също така е обяснено как това ще бъде проследено през законодателния процес и прилагането на законодателството.

Регулирането е необходима част от модерния бизнес. То защитава гражданите и служителите от рискове за безопасността и околната среда от замърсяване. То е инструментът, чрез който се постигат целите на публичната политика. Стабилното развитие на вътрешния пазар на ЕС води до много нови възможности за предприятия с различна величина, но също така има нужда от минимално регулиране, за да се осъществява.

Комисията приветства интереса на Европейския съюз по този въпрос и очаква отзив от Европейският парламент, Съветът и други заинтересовани страни по настоящия доклад, който ще помогне за придвижването напред на тази дейност. Комисията също се надява Европейския парламент и Съветът да окажат силна подкрепа на нейните законодателни предложения, като опитат да задържат регулаторните разходи за МСП и специално за микропредприятията на минимално ниво.

Комисията също така ще продължи да работи заедно с държавите-членки, за да им помогне да минимизират регулаторната тежест и да елиминират прекомерното регулиране при прилагане на законодателството на ЕС (т.нар. „gold plating“).

Какво е свършено досега

Комисията предприема действия да представи благоприятни за МСП законодателни предложения, като това, което освобождава микропредприятията от ненужните правни изисквания в счетоводните директиви. Тя е изцяло ангажирана с оценката на въздействието на новото или преразгледаното законодателство върху МСП чрез своя добре разработен процес за оценка на въздействието. Тя също така редовно оценява дали законодателството води до постигането на целите, за които е замислено. Чрез Акта за малките предприятия[3] и Акта за единния пазар[4] тя предприема стъпки за улесняване на достъпа до финансиране за МСП, едно от най-големите предизвикателства, пред които те са изправени през настоящата криза. Прилагат се широки мерки за опростяване, за да се помогне на МСП да вземат участие във финансираните от ЕС програми. С последното си предложение относно политиката на сближаване Комисията, например, представи основен набор от общи правила относно петте въпросни фонда[5], включително опростени начини за възстановяване, които значително ще опростят условията за достъп до средства на ЕС за МСП.

Комисията стартира два механизма за подобряване на съществуващото законодателство. На първо място това е основна програма за опростяване с цел да се рационализира, актуализира и консолидира законодателството на ЕС: приети са около 200 предложения, които водят до значителни ползи за бизнеса. На второ място, това е програмата за намаляване на административната тежест: представени са предложения на Комисията, водещи до намаление от 33 % на набелязаните тежести, което е доста повече от целта за намаление от 25 %. Съзаконодателят прие предложения, които представляват 22 %-но намаление. Държавите-членки започнаха да прилагат само някои от тези мерки.

Групата на високо равнище от независими заинтересовани страни относно административните тежести, председателствана от д-р Е. Stoiber, подготвя доклад за най-добрите практики на държавите-членки при прилагането на законодателството на ЕС по най-необременяващ начин. Повече информация относно резултатите от цялата тази дейност може да се намери в съобщението, озаглавено „Разумно регулиране в Европейския съюз“[6].

да се наблегне още повече на нуждата да се „Мисли първо за малките!“ при подготовка на нови предложения

След предложение от председателя Барозу, приветствано от Европейския съвет на сесията му през юни 2011 г., Комисията започна нов скрининг на достиженията на правото на ЕС, с цел да се приложи принципът „Мисли първо за малките!“ и да се идентифицират допълнителни освобождавания или намаления на тежестите за МСП, по-специално за микропредприятията.

Провежда се скрининг на достиженията на правото, но ангажирането на заинтересованите МСП е жизненоважно, за да се идентифицират тези случаи, които ще доведат до реална промяна. МСП и микропредприятията трябва да се ангажират по-силно в този механизъм, тъй като са изразили загриженост, че освобождаванията не трябва да водят до неблагоприятни последици за тяхната ситуация. Поради тази причина се създават по-добри и по-конкретни механизми за консултация с МСП и микропредприятията.

Първите резултати от процеса на скрининг показват, че е трудно да се идентифицират на обща основа ясно изразени критерии за посочване на законодателството, от което могат да бъдат освободени микропредприятия. МСП и техните представители признават, че МСП не могат да очакват да бъдат над закона. По-голямата част от законодателството ще остане приложима за МСП и микропредприятията, като то ще обхваща фундаменталните задължения на публичната политика, например, стандартите за безопасност на продуктите, които са интегрална част от търговията в рамките на единния пазар. Освобождаванията и по-леките разпоредби за малкия бизнес няма да подронят общите цели на публичната политика, преследвани чрез съответните регламенти, например относно публичното здраве и безопасност и здравето и безопасността на работното място, безопасността на храните или защитата на околната среда. Целта е да се намали непропорционалната тежест за постигането на тези цели. Има случаи, при които облекчаването на тежестта за малките оператори, въпреки че е привлекателно само по себе си, би могло да доведе до по-широки негативни отражения, които биха заличили ефекта от ползите. В такива случаи приоритетът, придаден на въздействието върху по-малките оператори, трябва да играе ключова роля при създаването на целия механизъм. Ключовият въпрос е да се приложи принципът „Мисли първо за малките!“, с цел да се избегне ненужната тежест върху МСП.

Една немаловажна част от разходите идва от попълването или воденето на документацията и регистрите или от проверките за спазването на правилата. Такива разходи могат да се премахнати напълно или отчасти, или често да бъдат облекчени за малките предприятия. Когато законите се отнасят до процесите, например като тези свързани с хигиенните стандарти, задълженията да се приемат обратно продадените стоки или подобни разпоредби, Комисията работи за разработване на съобразени с нуждите подходи, които са опростени и предотвратяват необходимостта бизнес средите да преглеждат обемисти нормативни справочници, за да открият частта, която се отнася до тях.

Примери за предварителните резултати от механизма за скрининг са дадени в неизчерпателните списъци на приложения 1 и 2.

Механизмът на скрининг показва значителен набор от законодателство със съществуващи освобождавания. Следва да бъде правена разлика между отделните случаи. При някои случаи МСП са напълно изключени от обхвата на законодателството. При други случаи законодателството се прилага спрямо МСП, но освобождаванията се предоставят въз основа на размера на предприятието. Най-накрая, има случаи когато законодателството се прилага спрямо МСП, но с по-леки изисквания.

Докато основната цел е да се освободи малкият бизнес, тези освобождавания се дефинират поотделно за всеки случай с различни прагове, като се вземат предвид в пълна степен специфичния характер на сектора и общата цел на законодателството.

Законодателство, което изключва малкия бизнес от своя обхват

В някои случаи малкият бизнес не е обхванат от законодателството на ЕС, например от прилагането на принципа de minimis .

Освобождавания, които вече се прилагат или се предвиждат в законодателството на ЕС:

- Частично освобождаване : например риболовни съдове с дължина под 15 метра, които извършват риболов изключително в териториални води, могат да бъдат освободени от изискването да са екипирани със система за мониторинг на съдовете; микропредприятията са освободени от инсталирането на тахографи в камионите, които пътуват на ограничено разстояние;

- Удължени преходни периоди : например, по-дългият период на адаптация за МСП да инсталират знаци за безопасност и здраве по време на работа на работните места; и преходния период от две години, който позволява на МСП в строителния сектор да се адаптират към законодателството за използване на работно оборудване.

- Временни освобождавания: микропредприятията са освободени за ограничен период от определени законодателни разпоредби, като временното освобождаване на самонаети лица, извършващи мобилни пътни транспортни дейности, които бяха освободени от прилагане на директивите за работното време до март 2009 г.;

Съобразено с нуждите законодателство:

- В определени области, като например счетоводното законодателство, изискванията не трябва да са същите за най-големите и най-малките предприятия. Поради това Комисията, в съответствие с желанието на заинтересованите страни, подготвя законодателство относно счетоводното право, което ясно ще разграничава задълженията за всяка категория на бизнес предприятията (големи, средни, малки и микро). Допълнителен пример за това е продължаващата реформа на правилата на ЕС за защита на данните, при която се търсят пътища за облекчаване на някои от тежестите на законодателството за микропредприятията и МСП чрез въвеждане на по-леки задължения, където е възможно, без да се накърнява защитата на фундаменталните права.

- Модернизирането на Директивата за прозрачността ще облекчи някои от задълженията, свързани с търгуването с ценни книжа на борсата, и ще направи капиталовите пазари по-привлекателни за МСП.

- В допълнение към основния набор от общи правила за петте съответни фонда, представени в неотдавнашното предложение на Комисията относно кохезионната политика, се планира допълнително опростяване на предстоящата програма на ЕС за научни изследвания и иновации „Хоризонт 2020“, по-специално с цел да се увеличи участието на МСП.

Засилване на прилагането на „МСП Теста“, особено спрямо микропредприятията

С цел да се засили съсредоточаването върху освобождаванията и съобразеното с нуждите законодателство за микропредприятията и МСП, Комисията започна работа за обръщане на тежестта на доказване. От януари 2012 г. нататък подготовката на Комисията на всички бъдещи законодателни предложения ще се основава върху презумпцията, че специално микропредприятията трябва да бъдат изключени от обхвата на предложеното законодателство, освен ако не бъде демонстрирана пропорционалността от тяхното включване . Това демонстриране е нов елемент, който следва да се включи в „МСП теста“. Модифициран по този начин, тестът де факто обръща тежестта на доказване и се фокусира върху подготовката на законодателството на ЕС относно специфичната ситуация на МСП и микропредприятията.

От същата дата Комисията също ще гарантира, че в случаи, при които микропредприятия трябва да бъдат обхванати от нейните законодателни предложения поради причини на публичната политика, предложенията ѝ ще бъдат подкрепени чрез въвеждане на измерение за микропредприятия в „МСП теста“, който формира част от редовната оценка на въздействието. В тези случаи ще се прибягва до вече приети решения и по-леки режими . Тъй като аргументите и причините за по-леки режими стават по-видими, трябва също да бъде по-лесно да се проследи позицията на МСП и микропредприятията по време на процеса на вземане на решения.

За постигане на това основно пренасочване на политиката и за да се гарантира, че то е продължено до фазата на прилагане, Комисията ще създаде таблица за напредъка , актуализирана годишно, която ще показва:

- всички освобождавания и по-леки режими за МСП и микропредприятия, предложени от Комисията, както и другите предложения, при които въздействието върху по-малките оператори е било идентифицирано като главен фактор;

- начина, по който те се променят по време на процеса за съвместно вземане на решения и окончателния вид на законодателството, прието от Европейския парламент и Съвета;

- последващото прилагане от всяка държава-членка на тези разпоредби, с особено ударение върху „gold plating“, когато това се прави на национално или регионално ниво.

Това ще позволи на всички заинтересовани страни да идентифицират къде е постигнат напредък или при кой от различните етапи на законодателния цикъл на ЕС има отклонение относно опростяването и т.н.

План за действие, който да ангажира МСП в по-голяма степен в процеса на законотворчествто и в оценката на постигнатия напредък

Комисията ще осигури на МСП по-съобразени с нуждите възможности да изразят своите гледища и помогнат за оформяне на решения, насочени към постигане на техните цели. Тя ще обсъди с тях техния предпочитан начин за облекчаване на регулаторната тежест при различни видове ситуации или в различни области. Комисията ще се консултира с тях по подходящ начин относно техните схващания за очакваните резултати от различните мерки. В областта на социалната политика Комисията ще използва процеса на консултации с европейските социални партньори, предвиден в член 154 от Договора, преди да представи предложение. В допълнение към това Комисията прави преглед на своя процес на консултация като последващо действие по Съобщението „Разумно регулиране в Европейския съюз“ и възнамерява да направи следните промени:

1. Комисията ще засили консултациите с участието и ангажирането на малкия бизнес в процеса на по-добро законотворчество.

2. Специфичните консултации на дискусионната група за МСП в рамките на Европейската мрежа на предприятията („Enterprise Europe Network”) ще бъдат използвани по-често, за да се осигури директен принос от МСП за процеса на оценка на въздействието на Комисията и за набор от други приложения: например една продължаваща консултация приканва МСП да докладват относно най-сериозните препятствия, пред които те са изправени в рамките на вътрешния пазар.

3. В момента се правят опити със специализирани конференции с МСП и микропредприятията в държавите-членки, като Комисията изслушва и събира информация за проблемите, представена от МСП и микропредприятията, и тези конференции ще се провеждат в по-голям мащаб в рамките на Програмата за разумно регулиране и Акта за малките предприятия.

4. Прегледът на Акта за малките предприятия въвежда нова структура за управление, за да се гарантира, че гледищата на МСП са взети предвид при приемането и ефективното прилагане на този акт. В новосъздадената мрежа от национални представители на МСП и събранието на МСП европейските и национални МСП организации ще докладват и оценяват прилагането на Акта за малките предприятия, както и ще насърчават обмена на добри практики, обикновено относно как да се гарантира едно благоприятно за МСП законодателство и да се избегне ненужната регулаторна тежест.

5. На мрежата от национални представители на МСП ще бъде дадена възможност да представят своите гледища относно това къде освобождаванията или по-леките режими са най-необходими и как те трябва да бъдат оформени. Представителят на Комисията за МСП ще бъде в контакт със заинтересованите МСП и ще гарантира, че интересите на МСП са взети предвид при свързаните с бизнеса предложения.

6. Ще бъде създаден специализиран уебсайт, където ще бъдат посочени най-важните 10 законодателни акта на ЕС, считани за обременяващи микропредприятията и МСП. Това ще бъде използвано при извършването на фокусирани и съобразени с нуждата прегледи на тези законодателни актове.

Финансирането на тези действия и инициативи ще бъде осигурено от съществуващи или планирани програми в съответствие с текущата многогодишна финансова рамка и предложенията за новата рамка за периода 2014—2020 г.

С цел да се минимизира регулаторната тежест върху МСП и микропредприятията Комисията призовава държавите-членки да гарантират, че ще прилагат същите принципи, изложени по-горе, и в частност, че ще:

- ангажира общността на малкия бизнес по-тясно в законотворчеството от самото начало;

- издигнат принципа „Мисли първо за малките!“ на по-високо ниво чрез системното му прилагане в националното законотворчество и разглеждането на по-леките изисквания и освобождаванията при всеки индивидуален случай, когато е необходимо; както и

- прилагат „МСП теста“ при оценките на въздействията и засилят измерението относно микропредприятията в теста.

Националният представител на МСП трябва да играе ключова роля в неговата/нейната страна с цел мониторинг на прилагането на тези действия в тясно сътрудничество с организациите на МСП.

Заключение

В настоящия доклад Комисията е изложила конкретни действия, с цел минимизиране на регулаторната тежест върху МСП, в частност върху микропредприятията. Съветът и Европейският парламент се приканват да подкрепят този подход и да използват таблицата за напредъка на Комисията, за да се проследяват освобождаванията и по-леките режими за микропредприятията чрез процеса на съвместно вземане на решения и процеса за прилагане. Комисията призовава държавите-членки да прилагат принципа „Мисли първи за малките!“ и да се ангажират с пълното и бързо прилагане на принципите и действията, приложими на ниво държава-членка.

Приложение I – Съществуващо законодателство с освобождаване или по-лек режим

Законодателство: | Освобождаване или по-лек режим |

1 | Регламент (ЕО) № 1370/2007 на Европейския парламент и на Съвета от 23 октомври 2007 г. относно обществените услуги за пътнически превоз с железопътен и автомобилен транспорт и за отмяна на регламенти (ЕИО) № 1191/69 и (ЕИО) № 1107/70 на Съвета | Когато договорите се предоставят на МСП, които разполагат с автомобилен парк от по-малко от 23 автомобила, праговете, над които договорът може да стане обект на конкурентна тръжна процедура, могат да бъдат удвоени, което прави процедурата за обществените поръчки по-опростена и по-малко обременителна. |

2 | Директива 92/58/ЕИО на Съвета от 24 юни 1992 г. относно минималните изисквания за осигуряване на знаци за безопасност и/или здраве по време на работа (Девета специална директива по смисъла на член 16, параграф 1 от Директива 89/391/ЕИО) | Държавите-членки могат да конкретизират категории от предприятия (по техния размер или дейност), на които може да се позволи да заменят напълно, частично или временно задължението да използват светлинни надписи и/или акустични сигнали, при условие че те използват други средства, предоставящи същото ниво на защита. |

3 | Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства | Предприятия, които произвеждат малки партиди продукция, могат да кандидатстват пред техния одобряващ орган за намалени изисквания към тях (NB : В процес на подготовка е допълнително освобождаване, за да се освободят производителите на малки серии продукция от определени технически изисквания, произтичащи от законодателството за типовото одобрение на моторни превозни средства) |

4 | Регламент (ЕО) № 1221/2009 на Европейския парламент и на Съвета от 25 ноември 2009 г относно доброволното участие на организации в Схемата на Общността за управление по околна среда и одит (EMAS) | От МСП може да не се изисква да докладват ежегодно с цел да се регистрират по EMAS |

5 | Директива 2002/14/EO на Европейския парламент и на Съвета от 11 март 2002 г. за създаване на обща рамка за информиране и консултиране на работниците и служителите в Европейската общност | Директивата се прилага спрямо предприятия, в които работят поне 50 служители и спрямо фирми с поне 20 служители. |

6 | Директива 2010/18/ЕС на Съвета от 8 март 2010 г. за прилагане на ревизираното рамково споразумение за родителския отпуск, сключено между Конфедерацията на европейския бизнес (BUSINESSEUROPE), Европейската асоциация на занаятите и малките и средните предприятия (UEAPME), Европейския център на предприятията с държавно участие и на предприятията от общ икономически интерес (CEEP) и Европейската конфедерация на профсъюзите (ETUC), и за отмяна на Директива 96/34/ЕО | Държавите-членки могат да дават разрешение за специални споразумения, за да посрещнат операционните и организационни изисквания на малките предприятие. |

7 | Директива 2001/23/ЕО на Съвета от 12 март 2001 г. относно сближаването на законодателствата на държавите-членки във връзка с гарантирането на правата на работниците и служителите при прехвърляне на предприятия, стопански дейности или части от предприятия или стопански дейности | Държавите-членки могат да ограничат задълженията за предприятия или стопански дейности, които с оглед на броя на служителите отговарят на условията за избор или определяне на колективен представителен орган на служителите. |

8 | Директива 2006/32/ЕО на Европейския парламент и на Съвета от 5 април 2006 г. относно ефективността при крайното потребление на енергия и осъществяване на енергийни услуги | Държавите-членки могат да изключат малките дистрибутори от задълженията за икономии на енергия при крайното потребление и да осигурят модерни методи на измерване и информация в сметките. |

9 | Директива 2004/8/ЕО на Европейския парламент и на Съвета от 11 февруари 2004 г. относно насърчаване на комбинираното производство на енергия, основаващо се на търсенето на полезна топлоенергия във вътрешния енергиен пазар | Директивата открива възможността държавите-членки да покажат по-добро отношение към високоефективните малки когенерационни агрегати относно достъпа им до електроенергийната мрежа. |

10 | Директива 2006/112/ЕО на Съвета от 28 ноември 2006 г. относно общата система на данъка върху добавената стойност | На държавите-членки е позволено да прилагат опростени схеми за начисляване и събиране на ДДС за малките предприятия, като например схема за облагане с пропорционална ставка ДДС. |

11 | Директива 2006/66/ЕО на Европейския парламент и на Съвета от 6 септември 2006 г. относно батерии и акумулатори и отпадъци от батерии и акумулатори | Държавите-членки могат да освобождават производители, които, по отношение на националния пазар, продават много малки количества батерии или акумулатори, от задължението да дават финансов принос за третирането на отпадъците и изискванията за рециклиране. |

12 | Директива 97/81/EО на Съвета от 15 декември 1997 г. относно Рамково споразумение за работа при непълно работно време, сключено между Съюза на конфедерациите на индустриалците и на работодателите в Европа (UNICE), Европейския център на предприятията с държавно участие (CEEP) и Европейската конфедерация на профсъюзите (ЕКП) | Държавите-членки могат да изключват напълно или частично от условията на това законодателство служители на непълно работно време, които са на непостоянна работа. |

13 | Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството | Освобождаване за риболовни съдове с дължина под 15 метра, които са освободени от задължението да бъдат екипирани със система за мониторинг на съдовете, тъй като това би довело до непропорционални разходи. |

14 | Директива 94/25/ЕО на Европейския парламент и на Съвета от 16 юни 1994 г. за сближаване на законовите, подзаконовите и административните разпоредби на държавите-членки относно плавателните съдове с развлекателна цел | На МСП бяха предоставени по-дълги преходни периоди, за да адаптират своята продукция (малки плавателни средства) към новите изисквания на директивата. |

15 | Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните | Стопанските субекти в хранителната промишленост отговарят за хигиената на храните. Необходимо е прилагането на методологията HACCP (анализ на опасността и контрол в критични точки), система за управление на безопасността на храните. При все това МСП могат да адаптират аспекти на законодателството към тяхната ситуация (например намаление на честотата на самоконтрола). Основните производители и търговци на дребно могат да заменят прилагането на HACCP с прилагане на секторните наръчници за добри практики. |

16 | Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността | Законодателството относно схемата за търговия с квоти за емисии включва праговата стойност за капацитет, при който малките инсталации се изключват от тази схема или се подлагат на еквивалентни мерки и опростени изисквания за мониторинг и докладване за инсталации с ниски емисии. |

17 | Директива 2003/71/ЕО на Европейския парламент и на Съвета от 4 ноември 2004 г. относно проспекта, който следва да се публикува, когато публично се предлагат ценни книжа или когато се допускат ценни книжа до търгуване | Освобождавания относно проспекта, който следва да се публикува, когато публично се предлагат ценни книжа или когато се допускат ценни книжа до търгуване при оферти под 2,5 млн. EUR. |

18 | Директива 2006/87/ЕО на Европейския парламент и на Съвета от 12 декември 2006 г. за установяване на технически изисквания за плавателните съдове по вътрешни водни пътища | Директивата включва възможни дерогации за съдове, плаващи само във вътрешните води на дадена държава-членка. Тези дерогации могат да бъдат използвани при случаи със съдове, плаващи по плавателни водни пътища, несвързани чрез вътрешни водни пътища с водната мрежа на други държави-членки, или при съдове, които имат товароносимост, която не надвишава 350 тона |

19 | Директива 2000/59/ЕО на Европейския парламент и на Съвета от 27 ноември 2000 г. относно пристанищните приемни съоръжения за отпадъци от експлоатацията на корабите и на остатъци от товари | Понастоящем съществува режим на освобождаване за съдове с редовни престои в пристанища. |

20 | Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства | Производителите на продукция с малък обем и само за определени ниши на пазара могат да кандидатстват за занижени цели на емисиите. |

21 | Регламент (ЕС) № 510/2011 на Европейския парламент и на Съвета от 11 май 2011 г. за определяне на стандарти за емисиите от нови леки търговски превозни средства като част от цялостния подход на Съюза за намаляване на емисиите на CO 2 от лекотоварните превозни средства | Производителите на продукция с малък обем и само за определени ниши на пазара могат да кандидатстват за занижени цели на емисиите. |

Приложение 2 – Възможни бъдещи освобождавания и по-леки режими[7]

Законодателство | Освобождаване или по-лек режим |

1 | Директива 95/46/EО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни | Администраторите на личните данни (като публични органи, предприятия и т.н.) понастоящем имат задължението да уведомяват за своите действия по обработка на данните националните органи за защита на данните, освен ако има основание за освобождаването им от това. Директивата остава достатъчно свобода на действие на държавите-членки при решаване на възможни освобождавания от това задължение. Поради това ситуацията се различава доста между отделните държави-членки. В предстоящия пакет от реформи ще бъдат прегледани начините за ефективно опростяване на регулаторната среда, например чрез увеличаване на хармонизацията и предложения за премахване на задълженията за уведомление, освен в случаи на обработка с висок риск. |

2 | Директива 89/391/ЕИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място | В светлината на консултациите със социалните партньори и след оценка на въздействието на настоящите задължения може да се проучи възможността да се замени систематичната документация на оценката на риска за микропредприятията, които извършват дейност с ниска степен на риск, с пропорционален, основан на риска подход. |

3 | Изменение на Директива 2004/37/ЕО на Европейския парламент и на Съвета от 29 април 2004 г. относно защитата на работниците от рискове, свързани с експозицията на карциногени или мутагени по време на работа | Може да бъде използвана възможността за изменение на тази директива, за да се въведе основан на риска подход, който би имал за резултат по-необременителни задължения за МСП, в съответствие с общия подход, предвиден за здравето и безопасността на работното място като цяло. |

4 | Предложение за директива на Европейския парламент и на Съвета относно минималните изисквания относно здравето и безопасността, свързани с ергономията на работното място, по-специално за предотвратяване на свързаните с работата мускулно-скелетните смущения (МСС) и условията за работа с екранно оборудване, и за отмяна на Директива 90/269/ЕИО на Съвета и Директива 90/270/EИО на Съвета | Трябва да бъде обмислено въвеждането на основан на риска подход, който би имал за резултат по-необременителни задължения за МСП, в съответствие с общия подход, предвиден за здравето и безопасността на работното място като цяло. |

5 | Предложение за директива на Европейския парламент и на Съвета относно условията за влизане и пребиваване на граждани на трети държави за целите на сезонната заетост | Микропредприятията и вероятно МСП могат да бъдат освободени от изискванията, свързани със сезонните работници, така че малките земеделски производители да могат отново да наемат сезонни работници, както и преди, при по-леки условия. |

6 | Директива 96/71/ЕО на Европейския парламент и на Съвета от 16 декември 1996 г. относно командироването на работници в рамките на предоставянето на услуги | При съставянето на насоките за прилагането на тази директива Комисията ще обмисли дали е възможно да има по-лек режим за по-малките предприятия. |

7 | Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби | Настоящото преразглеждане на тази директива може да бъде възможност за справяне с някои прекомерни разпоредби, които не са адаптирани с оглед на малките съдове. |

8 | Директива 92/29/ЕИО на Съвета от 31 март 1992 г. относно минималните изисквания за безопасност и здраве за подобряване на медицинското обслужване на борда на плавателните съдове | Съдовете трябва да бъдат екипирани с минимум медицински материали и оборудване. Над определен таван се изисква присъствието на лекар. Когато преразглежда тази директива Комисията ще обмисли всички аргументи за и против относно предлагането на по-висок праг за малките съдове. |

9 | Директива № 2002/44/ЕО на Европейския парламент и на Съвета от 25 юни 2002 г. относно минималните изисквания за здраве и безопасност, свързани с експозицията на работниците на рисковете от физически агенти (вибрации) | В контекста на планираната оценка на тази директива и като част от процеса Комисията ще прикани за изпращането на забележки относно въздействието ѝ върху МСП. |

10 | Директива 2002/96/ЕО на Европейския парламент и на Съвета от 27 януари 2003 г. относно отпадъци от електрическо и електронно оборудване (ОЕЕО) | Ако преработената версия на този законодателен акт включва ново задължение за дистрибуторите да приемат обратно продадените стоки и за много малки ОЕЕО, както предложи Европейският парламент, опциите за освобождаване от такова задължение могат да бъдат включени за магазини, които извършват своята дейност на много малка територия. |

11 | Директива 2008/98/ЕО на Европейския парламент и на Съвета от 19 ноември 2008 г. относно отпадъците. | МСП с ниска степен на риск, които дават отпадъци, могат да са предмет на опростена процедура за регистрация. За тази цел компетентните национални органи трябва да се възползват в пълна степен от последния параграф на член 26 от Рамкова директива за водите (РДВ), която предвижда възможност за придобиване на съответната информация, необходима за регистрация на такива МСП, от съществуващите национални регистри. Това може да се приложи спрямо МСП с ниска степен на риск, които представляват минимална опасност за околната среда или човешкото здраве. |

12 | Директива 2006/24/ЕО на Европейския парламент и на Съвета от 15 март 2006 г. за запазване на данни, създадени или обработени, във връзка с предоставянето на обществено достъпни електронни съобщителни услуги или на обществени съобщителни мрежи | Предстоящото преразглеждане на тази директива може да представлява възможност за обмисляне спрямо кои предприятия ще се прилага задължението за запазване на данните. Сред критериите може да бъде размерът на дружеството. |

13 | Предложение за директива на Европейския парламент и Съвета относно обществените поръчки | В предстоящото преразглеждане на правилата за възлагане на обществените поръчки на директиви 2004/17/ЕО и 2004/18/ЕО може да се предвиди облекчаване на изискванията за предаване на сертификати и други средства за доказване с оглед участието в процедурите за възлагане на обществени поръчки. В частност сертификатите и другите средства за доказване могат да се заменят с декларации (самоудостоверяване). |

[1] Дефиницията на МСП обхваща всички предприятия с по-малко от 250 служители или с равен или по-малък оборот от 50 млн. EUR или общ счетоводен баланс в размер на 43 млн. EUR. Микропредприятията са най-малката категория на МСП, те имат по-малко от 10 служители и оборот или общ счетоводен баланс в размер на 2 млн. EUR или по-малък.

[2] Като средна стойност едно голямо дружество изразходва едно евро на служител, за да спази регулаторно задължение, едно средно предприятие може да изразходва около четири евро, а едно малко предприятие до десет евро (Доклад на експертната група относно „Модели за намаляване на прекомерната нормативна тежест за МСП“, май 2007 г.) )

[3] Преглед на „Small Business Act“за Европа, Съобщение на Комисията — COM(2011)78 (23 февруари 2011 г.).

[4] Акт за единния пазар – Дванадесет лоста за насърчаване на растежа и укрепване на доверието – „Заедно за нов тип икономически растеж“ — COM (2011) 206, (13 април 2011 г.).

[5] Европейският фонд за регионално развитие (ЕФРР), Кохезионният фонд (КФ), Европейският социален фонд (ЕСФ), Европейският земеделски фонд за развитие на селските райони (ЕЗФРСР) и Европейският фонд за морско дело и рибарство (ЕФМДР).

[6] Разумно регулиране в Европейския съюз, Съобщение на Комисията — COM(2010)543 (8 октомври 2010 г.).

[7] Предложенията за нови регламенти на ЕС или за тяхното изменение са предмет на консултации и оценка на въздействието, които допринасят за окончателното решение за политиката, която следва да бъде приета.